b'\n_START_ARTICLE_\nHator\n_START_SECTION_\nMiti\n_START_PARAGRAPH_\nHator je nastala iz Rajevega o\xc4\x8desa in je njegova najdra\xc5\xbeja h\xc4\x8di. Je starodavna boginja in je bila kot lik svete krave spo\xc5\xa1tovana \xc5\xbee zelo zgodaj; podobna je kravi Bat._NEWLINE_Med uporom ljudi proti Raju je bila Hator ma\xc5\xa1\xc4\x8devalka. Ljudje so mislili, da je Ra prestar, da bi bil kralj. Takrat je Ra rekel Nunu (prvemu oceanu): "Najstarej\xc5\xa1i med bogovi, iz katerega nastanejo bogovi, glej, ljudje, ustvarjeni iz mojega o\xc4\x8desa, si izmi\xc5\xa1ljajo zla dejanja proti meni in bogovom. \xc4\x8cakal sem, nisem jih ubil, preden ne sli\xc5\xa1im va\xc5\xa1e besede o tem."  Tedaj re\xc4\x8de njegovo veli\xc4\x8danstvo Nun: "Sin moj, Ra, ti si bog, ve\xc4\x8dji od tistega, ki ga je ustvaril! Tvoj prestol je mo\xc4\x8dan, velik je strah med ljudmi pred teboj. Naj tvoje oko kaznuje tiste, ki so te u\xc5\xbealili!" In tako se vsi bogovi in boginje zedinijo (to so bili Geb, Nut, \xc5\xa0u in Tefnut) in re\xc4\x8dejo Raju: "Veliki Ra, ljudje so pred teboj pobegnili v pu\xc5\xa1\xc4\x8davo, njihova srca so v strahu. Po\xc5\xa1lji svoje oko, da uni\xc4\x8di tiste, ki so si izmislili zlo proti tebi, naj to pride v obliki Hator."_NEWLINE_Hator se spremeni v grozno levinjo Sekmet, ki prina\xc5\xa1a kugo in bolezni. Toda Ra jo je ustavil in ljudje so pre\xc5\xbeiveli. Hator se je potem poro\xc4\x8dila s Horusom in mu rodila \xc5\xa1tiri sinove.\n_START_SECTION_\nZgodnji opis\n_START_PARAGRAPH_\nHator je dvoumno upodobljena do \xc4\x8detrte dinastije. V zgodovinskem obdobju je prikazana kot krava. Artefakti iz preddinasti\xc4\x8dnega obdobja prikazujejo kravje bo\xc5\xbeanstvo, uporabljajo isto simboliko, kot se je v poznej\xc5\xa1ih obdobjih uporabljala za Hator. Egiptologi predvidevajo, da je lahko to bo\xc5\xbeanstvo isto ali predhodnica za Hator. _NEWLINE_Zdi se, da je kravje bo\xc5\xbeanstvo na Narmerjevi paleti iz preddinasti\xc4\x8dne dobe lahko Hator, a v drugi preobleki boginja Bat, s katero je bila povezana in jo je kasneje izpodrinila. Na trenutke so jo obravnavali kot isto boginjo, \xc4\x8deprav imata verjetno razli\xc4\x8den izvor in razli\xc4\x8dno bo\xc5\xbeansko zasnovo. Piramidna besedila iz Starega kraljestva povezujejo Hator s kraljevim predpasnikom, kar spominja na  upodobitev bo\xc5\xbeanstva na Narmerjevem pasu, zato je verjetnej\xc5\xa1e, da je upodobljena Hator in ne Bat._NEWLINE_\xc5\xbdarni kamen, najden v Hierakonpolisu in datiran v prvo dinastijo, ima podobo obraza kravjega bo\xc5\xbeanstva z zvezdami na u\xc5\xa1esih in rogovih, ki se lahko nana\xc5\xa1ajo na Hator ali Bat kot boginjo neba. \xc5\xa0e en artefakt iz prve dinastije ka\xc5\xbee le\xc5\xbee\xc4\x8do kravo na slonoko\xc5\xa1\xc4\x8deni gravuri z napisom \xc2\xbbHator v mo\xc4\x8dvirju\xc2\xab, kar ka\xc5\xbee na njeno povezavo z rastlinami in posebej papirusom. Od starega kraljestva naprej je bila imenovana tudi Gospa sikomora (sikomora je egiptovska smokev), torej je bila drevesno bo\xc5\xbeanstvo.\n_START_SECTION_\nRazmerja, povezave, slike in simboli\n_START_PARAGRAPH_\nHator ima zapleteno razmerje z Rajem. V\xc4\x8dasih je njegovo oko in njegova h\xc4\x8derka, v\xc4\x8dasih jo imajo tudi za njegovo mater. To vlogo je nasledila po kravji boginji \'Mht wrt\' (Velika poplava), ki je bila mati Raja v mitu in ga je nosila med svojimi rogovi. Kot mati je vsako jutro rodila Raja na vzhodnem obzorju, kot \xc5\xbeena je bila z njim vsak dan._NEWLINE_Hator je bila z boginjo Nut povezana z Mle\xc4\x8dno cesto (Rimska cesta) v tretjem tiso\xc4\x8dletju pred na\xc5\xa1im \xc5\xa1tetjem, ko sta se v jesenskem in spomladanskem enakono\xc4\x8dju uskladili in se dotaknili zemlje, kjer se je sonce dvigovalo in spu\xc5\xa1\xc4\x8dalo. \xc5\xa0tiri noge nebesne krave so predstavljale Nut ali Hator (kot stebri, na katerih je bilo podprto nebo z zvezdami na trebuhu, ki sestavljajo na\xc5\xa1o galaksijo, na katerem je plula son\xc4\x8dna ladja z Rajem, ki predstavlja sonce). _NEWLINE_Rimska cesta je bila videti kot plovna pot na nebu, na njej sta plula son\xc4\x8dno bo\xc5\xbeanstvo in luna, kar so Stari Egip\xc4\x8dani opisovali kot Nil na nebu glede na to in ime mehturt, saj je ona odgovorna za letno poplavo Nila. Druga posledica tega imena je, da je bila videti kot glasnica skoraj\xc5\xa1njega rojstva, kot prispodoba poplav. Druga razlaga Mle\xc4\x8dne ceste je, da je bila prvinska ka\xc4\x8da Vadjet, za\xc5\xa1\xc4\x8ditnica Egipta, tesno povezana s Hator in drugimi zgodnjimi bo\xc5\xbeanstvi, vklju\xc4\x8dno z Mut in Naunet. Hator je bila tudi za\xc5\xa1\xc4\x8ditnica pu\xc5\xa1\xc4\x8davskih obmo\xc4\x8dij._NEWLINE_Hator je bila tudi boginja zahoda in pijanstva. Pri\xc4\x8dakala je du\xc5\xa1e mrtvih v podzemlju. Najbolj so jo \xc4\x8dastili v Denderi. Je son\xc4\x8dna boginja, boginja neba in pramorja, pa tudi boginja tujih dr\xc5\xbeav, \xc5\xbeensk, sve\xc4\x8danosti itd. Bila je za\xc5\xa1\xc4\x8ditnica Sinaja, bakra in turkiza. Kultni center je bil Dendera. Starej\xc5\xa1i centri so bili tudi Deir-el-Medina, Megara in Serabit-el-Kadim na Sinaju. V Memfisu so jo \xc4\x8dastili kot boginjo posmrtnega \xc5\xbeivljenja, ki pokojniku ponudi pija\xc4\x8do in hrano. Po mitu je telo svojega brata, mrtvega Ozirisa skrila v skrinji (v\xc4\x8dasih so mislili, da je Ozirisova sestra)._NEWLINE_V Tebah so jo \xc4\x8dastili kot za\xc5\xa1\xc4\x8ditnico tebanske nekropole, kot gospodarico zahoda. V nekaterih oblikah je zelo podobna Izidi. Prikazuje se antropomorfno kot \xc5\xbeenska, ki v roki lahko dr\xc5\xbei klopotec, steblo lotosa, \xc5\xbeezlo v obleki rde\xc4\x8de ali turkizne barve ali v dvobarvni (turkizno-rde\xc4\x8di), na glavi ima kapo v obliki kraguljevih kril s podno\xc5\xbejem, na katerem so rogovi s son\xc4\x8devim diskom. Predstavlja se tudi v \xc5\xbeivalski obliki, kot govedo z diskom med rogovi. Na nekaterih podobah je boginja s soncem na glavi pravzaprav Izida, na primer v grobnici Horemheba, v kateri je naslikana "Izida - Hator" (podobno Amon - Ra). V Novem kraljestvu se prikazuje tudi s kravjo glavo. Kadar so hoteli narediti razliko med njo in Izido, je Hator nosila hieroglif za zahod. V enem mitu je sedem njenih krav, ki jih \xc4\x8dlovek lahko \xc4\x8dasti v Duatu (kraljestvu mrtvih).'